כיסופים

כיסופים (כִּסּוּפִים) הוא קיבוץ במערב הנגב הצפוני בעוטף עזה,  כ-39 ק"מ ממערב לבאר שבע, כ-25 ק"מ מדרום-מערב לשדרות, כ-18 ק"מ ממערב לנתיבות וכ-2 ק"מ ממזרח לרצועת עזה. משתייך לתנועה הקיבוצית.

היסטוריה 
הקיבוץ נוסד בשנת 1951, על ידי גרעין תנועת נוער מארצות הברית ואמריקה הדרומית.

שטחי הקיבוץ משתרעים על כ-9,500 דונם. בעשרות משנותיו הראשונות פעל בקיבוץ מפעל לייצור משקפיים. ענפי החקלאות הם רפת, לול, מטע אבוקדו, פרדסים וגידולי שדה. בכיסופים מוזיאון ובו ממצאים ארכאולוגיים מן האזור (באר שמע ועוד) והוא נקרא על שם עמי שאול, אביו של הבמאי דרור שאול.

דרור שאול, במאי הסרטים מבצע סבתא ואדמה משוגעת גדל בקיבוץ זה, והסרטים עצמם מבוססים על הקיבוץ, על-אף שלא צולמו שם. שאול זינגר, הסופר והעיתונאי הישראלי-אמריקאי, אחד משני מחברי רב המכר "מדינת הסטארט אפ", התגורר בקיבוץ שנים אחדות, בשנות ה-70.

בשדות הקיבוץ נמצאה בשנות ה-70 של המאה ה-20 שרידיה של כנסייה ביזנטית שרצפתה כללה תיאור של בעלי חיים במחזות ציד וחיים שלווים.

 בעבר פעל בקיבוץ גרעין חיילים של תוכנית "עם;וארץ" של עמותת עין פרת.

הטבח בקיבוץ 

ב-7 באוקטובר 2023, כחלק ממתקפת הפתע של חמאס על יישובי עוטף עזה, חדרו עשרות מחבלים פלסטינים מהזרוע הצבאית של חמאס לקיבוץ, וערכו בו טבח. לפחות 10 מחברי הקיבוץ נרצחו, 6 עובדים זרים מתאילנד, ו-3 מחברי הקיבוץ נחטפו לרצועת עזה. 

מלבד הטבח בקיבוץ, התחולל קרב בין עשרות רבות של מחבלים לחיילי גדוד 51 של גולני במוצב כיסופים הסמוך לקיבוץ. חלק מחיילי הגדוד נלחמו קרב מקביל בתוך הקיבוץ.  

לאחר מכן, פונו תושבי הקיבוץ.

לאחר הפינוי 
הקיבוצים נחשונים וכיסופים חתמו על הסכם שיתוף, לפיו חברי הקיבוץ שנפגע יעברו באופן זמני לשטח נחשונים ויסתייעו בשירותי החינוך, הבריאות והתרבות של נחשונים וגם של הקיבוצים השכנים עינת, החורשים וגבעת השלושה.

קישורים חיצוניים

הערות שוליים

קיבוצים
עוטף עזה
יישובים שהוקמו ב-1951
קיבוצים במחוז הדרום
הנגב: יישובים